ועדת הפנים ואיכות הסביבה, כנסת 15, פרוטוקול מספר 74, 2000-03-01 10:00

דוד אזולאי: אני פותח את הישיבה.

דוד אזולאי: על סדר-היום: הצעת חוק הרשויות המקומיות (בחירת ראש הרשות וסגניו וכהונתם) (תיקון – בחירת מועמד יחיד), התש"ס-1999, של קבוצת חברי כנסת.

דוד אזולאי: תנמק חברת-הכנסת יהודית נאות, בבקשה.

יהודית נאות: למעשה היום קובע החוק שאם במקרה הנדיר בדרך כלל שיש מועמד יחיד, והיות ופתקים לבנים הם פסולים, כדי שמועמד ייבחר הוא צריך להשיג 40% מכלל הקולות הכשרים שהצביעו למועצה.

יהודית נאות: קודם כל, בבחירות למועצה ובבחירות לרשות המקומית לא תמיד יש את אותו מספר קולות.

יהודית נאות: מספר הקולות הכשרים והפסולים הם לא זהים ולא טוב לספור אחוז ממשהו שלא רלוונטי לנושא.

יהודית נאות: דבר שני, עשוי להיווצר מצב שבו יום אחד המחוקק יחליט שבחירות לראש רשות ובחירות למועצת רשות לא יהיו באותו מועד ואז לא יהיה המניין הזה.

יהודית נאות: באנלוגיה למה שהמחוקק הציע לגבי ראש הממשלה הצעתי שבעצם נתקן את זה כך שאם היה מועמד יחיד, יקויימו הבחירות בהצבעה בעדו או נגדו, כמו לגבי ראש הממשלה, והוא ייבחר אם מספר הקולות הכשרים בעדו יהיה רב ממספר הקולות נגדו.

דוד אזולאי: לא משנה מה האחוזים?

יהודית נאות: לא.

סיגל קוגוט: תמיד יהיה 50% מהמצביעים.

יהודית נאות: נניח שלמועצה 100 אלף תושבים ו-99 אלף מהם הצביעו למועצה.

יהודית נאות: לדעתי, לגבי מועמד יחיד אנשים יצביעו או בעדו או נגדו ואחוז ההצבעה, אגב, יהיה יותר נמוך, אני מוכנה להמר על זה, אבל הוא צריך להיבחר רק אם יש יותר בעדו מאשר נגדו.

דוד אזולאי: מה קורה היום?

סיגל קוגוט: היום לא מספיק שיש לו יותר קולות, הוא לא ייבחר אם לא יהיו לו 40% מאלה שהצביעו למועצה.

סיגל קוגוט: יכול להיות מצב שאנשים מצביעים למועצה ואומרים: מה אני צריך לשים פתק לראש רשות, הוא אחד, ממילא הוא ייבחר.

סיגל קוגוט: ואז הם לא ישימו לו פתק ואז הוא לא ייבחר למרות שהם לא נגדו, בגלל שהם לא שמו פתק בשבילו.

סיגל קוגוט: חברת-הכנסת יהודית נאות רוצה שמועצה יהיה מועצה.

סיגל קוגוט: מה שיהיה ליחיד הזה לא קשור לכמה אנשים הצביעו למועצה.

סיגל קוגוט: אבל בשבילו יהיה פתק בעד ופתק נגד, וכל מי שבא יצביע אם הוא רוצה אותו או לא רוצה אותו.

סיגל קוגוט: אם יהיו יותר בעד מאשר נגד, הוא ייבחר בלי קשר למספר האנשים שהצביעו למועצה.

אהוד שילת: במנגנון שקיים היום בחוק הבחירות לרשויות המקומיות יש את זה כבר בסיבוב שני.

אהוד שילת: החוק אומר שבבחירות החוזרות, שאנחנו קוראים לזה סיבוב שני, הרי נותרים רק שני מועמדים.

אהוד שילת: אם אחד מהם חדל לעמוד לבחירה, התפטר או חס וחלילה קרה לו משהו, המועמד שנותר לא נבחר אוטומטית אלא מצביעים בעדו או נגדו.

אהוד שילת: החוק קבע פתק צהוב עם שמו בעדו ופתק ירוק ריק זה נגד.

אהוד שילת: הוא צריך לקבל יותר פתקים בעד מאשר נגד ואז הוא נבחר.

דוד אזולאי: אפילו בקול אחד.

דוד אזולאי: עכשיו אנחנו רוצים את אותו מנגנון.

אהוד שילת: חברת-הכנסת יהודית נאות רוצה להחיל את המנגנון הזה גם בסיבוב הראשון.

אהוד שילת: הממשלה הסכימה לזה, כך שאין לי בעיה עם זה.

אהוד שילת: אין לי גם בעיה עקרונית מיוחדת בנושא.

אהוד שילת: גם ב-1975, כשישבו פה המחוקקים, היופי החקיקתי הוא נכון בבחירות לראש הממשלה בתוכו ובבחירות לראש רשות בתוכו.

אהוד שילת: מה אמרו בחוק יסוד: הממשלה?

אהוד שילת: אמרו שראש הממשלה נבחר ב-50%.

אהוד שילת: לכן הוא צריך לקבל 50% בסיבוב ראשון.

אהוד שילת: לכן גם אם הוא מועמד יחיד, מעל 50% מהקולות צריכים להיות בעדו.

אהוד שילת: ברשויות המקומיות, קבע המחוקק שבסיבוב הראשון הוא צריך 40% בשביל להיבחר.

אהוד שילת: לכן בסיבוב הראשון, כשהוא מועמד יחיד, חל אותו עיקרון 40%, אבל אין 40% מהקולות לראש רשות, כי אפילו אם הוא יקבל קול אחד זה מאה אחוז, אמרו 40% מהקולות למועצה.

אהוד שילת: בסיבוב שני, ממילא מועמד מהשניים צריך לקבל קול אחד יותר מ-50%, אז אמרו: גם אם הוא יחיד שיקבל יותר מ-50%.

אהוד שילת: כלומר אלה שחקקו את החוק הזה ב-1975 הלכו לשיטתו של החוק.

אהוד שילת: דרך אגב, יש שני מצבים של מועמד יחיד.

אהוד שילת: יש מצב שבו יש רק רשימה אחת למועצה והרשימה הזאת הציגה מועמד.

אהוד שילת: פעם היתה לנו רשימה למועצה במשהד, שהיא לא הציגה מועמד.

אהוד שילת: כלומר, הם אמרו: תכריזו עלינו כחברי מועצה, אנחנו נבחר לנו ראש רשות, כמו השיטה הישנה.

אהוד שילת: זה קרה שם פעם אחת.

אהוד שילת: אבל החוק אומר שאם יש רק רשימה אחת ומועמד אחד לראש רשות, מכריזים עליהם ביום הבחירות כנבחרים, אין בחירות בקלפי.

אהוד שילת: המצב השני, שאליו מתייחסת חברת הכנסת יהודית נאות, זה שיש כמה רשימות למועצה ורק אחת הרשימות הגישה מועמד לראש רשות.

אהוד שילת: פה המחוקק אמר שהוא יקבל 40% מהקולות למועצה והיא רוצה לשנות.

אהוד שילת: אין לי בעיה עם זה.

יהודית נאות: כי זה לא נראה לי טבעי.

יהודית נאות: הבחירות הן במעטפות שונות וזה בלגן גדול.

יהודית נאות: לדעתי, צריך להפריד את זה משום שלפעמים קורה שמחליטים לפסול בחירות למועצה.

יהודית נאות: אז מה, גם לא יהיה ראש רשות?

יהודית נאות: כי אתה צריך לספור את הקולות הכשרים לפי מספר הקולות למועצה.

יהודית נאות: אני אומרת שצריכה להיות הפרדה.

דוד אזולאי: לא להצמיד את זה לבחירות למועצה.

יהודית נאות: נכון.

אהוד שילת: המידע שהבאתי, ב-1978, כשהיו פעם ראשונה בחירות לראש רשות, היה המצב שחברת-הכנסת יהודית נאות מדברת עליו במגדל, מזכרת בתיה ומנחמיה.

אהוד שילת: ב-1983, בבחירות שאחרי כן, היה רק בעפולה.

אהוד שילת: ב-1989 היה ביסוד המעלה, נווה מונסון ושפרעם, פעם ראשונה ביישוב ערבי.

אהוד שילת: ב-1993 – כפר שמריהו, עוספייה ושעב, רק ישוב יהודי אחד.

אהוד שילת: ב-1998 – עין מאהל, טובה-זנגריה וג'וליס.

אהוד שילת: בהתחלה זה היה רק אצל היהודים וזה עבר לערבים.

אהוד שילת: קשה מאוד להאמין שזה יחזור עוד פעם אצל יהודים.

אהוד שילת: זה קורה לפעמים בקונסטלציה מסויימת.

אהוד שילת: קודם כל זה יהיה רק ביישובים קטנים כי ביישוב גדול קשה להגיע להסכמות.

אהוד שילת: אבל אין לי בעיה שזה יהיה כך.

מרים פרנקל-שור: אבל הסיפא של הסעיף נשארת, שאם הוא לא קיבל 40% - - -

דוד אזולאי: 40% מהמצביעים לרשות ולא למועצה.

מרים פרנקל-שור: מסך כל הקולות.

סיגל קוגוט: הנוסח יהיה כמו בסעיף 9א(א).

סיגל קוגוט: בעצם צריכים להגיד: היה מועמד אחד בלבד, יקויימו הבחירות בהצבעה בעדו או נגדו, והוא ייבחר אם מספר הקולות הכשרים שניתנו בעדו עלה על מספר הקולות הכשרים שניתנו נגדו".

סיגל קוגוט: לא נבחר המועמד כך, תבחר המועצה בראש רשות מבין חבריה.

מרים פרנקל-שור: בסדר.

מירית דובר: אנחנו לא מבינים את הטעם לתיקון הזה.

מירית דובר: אנחנו סבורים, כמו כשיש שני מועמדים אז מספיק לקבל 40% לפחות מהקולות כדי להיבחר, זה צריך להיות המצב גם כשיש מועמד בודד.

סיגל קוגוט: 40% ממה?

סיגל קוגוט: ה-40% שמבקשים פה הם מזיקים לראש העיר שרוצה להיבחר.

סיגל קוגוט: ה-40% שמבקשים פה הם 40% ממי שהצביע למועצה.

סיגל קוגוט: זה אומר שאם אנשים באו להצביע למועצה ובגלל שהם ראו שיש שם מועמד יחיד הם לא טרחו לשים לו פתק, בגלל האדישות שלהם הוא לא ייבחר, אפילו שהם לא נגדו.

סיגל קוגוט: התיקון הזה מקל על מי שרוצה להתמודד לראשות העיר.

מירית דובר: בסדר.

דוד אזולאי: אם כך, נגיש גם את הצעת החוק של חברת הכנסת יהודית נאות.

יהודית נאות: לא, זו קבוצה גדולה.

דוד אזולאי: קבוצה גדולה בראשות חברת-הכנסת יהודית נאות.

יהודית נאות: אני רוצה לציין שיש ביניהם ראש עירייה לשעבר, רוני מילוא, שישב איתי על זה ומאוד ומאוד התלהב מהעניין.

יהודית נאות: אפילו אין בעיה כספית.

יהודית נאות: לא עושים יותר בחירות ממה שיש.

אהוד שילת: יש בעיה כספית.

אהוד שילת: צריכים לשים פתקים ירוקים בכל קלפי.

יהודית נאות: ממילא אתם מבקשים את זה מהמועמדים.

אהוד שילת: הפתקים עם השם, הרשימות מספקות.

אהוד שילת: הפתקים הירוקים הריקים, נגד – העירייה מספקת.

דוד אזולאי: יהיה פתק לבן במקרה הזה?

אהוד שילת: לא.

אהוד שילת: יהיה פתק ירוק וצהוב, בעד ונגד.

יהודית נאות: בכלל עדיף ירוק על פני לבן.

דוד אזולאי: מה עם המועצות האזוריות במקרה הזה?

אהוד שילת: צריך לחשוב על זה.

אהוד שילת: שם כל המבנה שונה.

אהוד שילת: לא צריך להחיל דברים אוטומטית.

דוד אזולאי: מה קורה היום במועצות האזוריות?

אהוד שילת: במועצה האזורית אין קשר בין רשימות למועצה ומועמד לראש רשות.

אהוד שילת: שם הבחירות לראש רשות הן ממש בחירות אישיות כי הרשימות למועצה הן נציגויות של היישובים.

אהוד שילת: לכן המועמד לראש רשות יכול להיות כלול ברשימה למועצה ויכול להיות שהוא מציג את עצמו כמועמד שלא קשור לשום רשות.

סיגל קוגוט: מה קורה כשהוא יחיד?

יהודית נאות: זה לא רלוונטי להצעת החוק הזאת.

יהודית נאות: על המועצות האזוריות יהיה צורך להגיש הצעת חוק אחרת.

מרים פרנקל-שור: יש לי רעיון.

מרים פרנקל-שור: בואו נעשה חושבים.

מרים פרנקל-שור: אם יהיה צורך, נביא את זה לכאן עוד פעם בשבוע הבא.

אהוד שילת: כדאי לשאול את בני כהן על זה.

אהוד שילת: אני לא חסיד של להחיל אוטומטית הוראה.

סיגל קוגוט: הכי פשוט זה לראות את החוק.

מרים פרנקל-שור: אהוד רוצה להתייעץ.

מרים פרנקל-שור: לא נאשר את זה כרגע.

מרים פרנקל-שור: מקסימום נקיים עוד דיון בהצעת החוק הזה ואז נחיל את זה גם על המועצות האזוריות, יכול להיות שבשינויים המחוייבים פה.

דוד אזולאי: חברת-הכנסת יהודית נאות, יש פה הצעה.

דוד אזולאי: אנחנו לא נקבל החלטה היום.

דוד אזולאי: נביא את זה לדיון חוזר לאחר שנושא המועצות האזוריות ייבדק ונקבל החלטה.

יהודית נאות: בסדר.

אהוד שילת: אני אבדוק עם בני כהן מה העמדה שלהם ואני אודיע לכם.

סיגל קוגוט: צריכים לבדוק מה קורה כשיש מועמד יחיד.